C 229/20

INFORMATĪVS PAZIŅOJUMS – SABIEDRISKĀ APSPRIEŠANA

Meksikas iesniegtais nosaukums, kas Eiropas Savienībā aizsargājams kā ģeogrāfiskās izcelsmes norāde

(2019/C 229/04)

Regulāri atjauninot stipro alkoholisko dzērienu sarakstu I un II pielikumā Eiropas Kopienas un Meksikas Savienoto Valstu 1997. gada nolīgumam par stipro alkoholisko dzērienu nosaukumu savstarpēju atzīšanu un aizsardzību (turpmāk “1997. gada stipro alkoholisko dzērienu nolīgums”), Meksika ir iesniegusi pievienoto tabulu ar nosaukumu, lai aizsargātu to saskaņā ar 1997. gada stipro alkoholisko dzērienu nolīgumu. Eiropas Komisija patlaban apsver, vai šis nosaukums būtu jāaizsargā kā ģeogrāfiskās izcelsmes norāde saskaņā ar 1997. gada stipro alkoholisko dzērienu nolīgumu tādā nozīmē, kā paredzēts Līguma par intelektuālā īpašuma tiesību komercaspektiem 22. panta 1. punktā.

Komisija aicina jebkuru dalībvalsti vai trešo valsti, vai jebkuru fizisko vai juridisko personu, kurai ir likumīgas intereses vai kura ir pastāvīgais iedzīvotājs vai veic uzņēmējdarbību dalībvalstī vai trešā valstī, attiecīgā gadījumā celt iebildumus pret šādu aizsardzību, iesniedzot pienācīgi pamatotu paziņojumu.

Paziņojumi par iebildumiem Komisijai jāsaņem viena mēneša laikā no šā paziņojuma publicēšanas dienas. Paziņojumi par iebildumiem jānosūta uz šādu e-pasta adresi: AGRI-A3@ec.europa.eu

Paziņojumi par iebildumiem tiks izskatīti vienīgi tad, ja tie būs saņemti minētajā termiņā un ja šajos paziņojumos būs norādīts, ka ierosinātā nosaukuma aizsardzība var būt par iemeslu tam, ka:

a) nosaukums konfliktē ar augu šķirnes vai dzīvnieku šķirnes nosaukumu un tāpēc var maldināt patērētāju par produkta patieso izcelsmi;

b) nosaukums ir pilnībā vai daļēji homonīms tādam nosaukumam, kas Savienībā jau ir aizsargāts atbilstīgi Eiropas Parlamenta un Padomes Regulai (ES) 2019/787 par stipro alkoholisko dzērienu definīciju, aprakstu, noformējumu un marķējumu, stipro alkoholisko dzērienu nosaukumu lietošanu citu pārtikas produktu noformējumā un marķējumā, stipro alkoholisko dzērienu ģeogrāfiskās izcelsmes norāžu aizsardzību, lauksaimnieciskas izcelsmes etilspirta un destilātu izmantošanu alkoholiskajos dzērienos un ar ko atceļ Regulu (EK) Nr. 110/2008 (1), vai ir iekļauts nolīgumos, kurus Savienība noslēgusi ar šādām valstīm: — Šveice (2), — Koreja (3), — Centrālamerika (4), — Čīle (5), — Kolumbija, Peru un Ekvadora (6), — Serbija (7), — Moldova (8), — Gruzija (9), — Lihtenšteina (10), — ASV (11), — Kanāda (12), — Ukraina (13);

c) nosaukums, ņemot vērā preču zīmes reputāciju, atpazīstamību un lietošanas ilgumu, var maldināt patērētāju attiecībā uz produkta patieso identitāti;

d) nosaukuma reģistrācija var apdraudēt pilnīgi vai daļēji identiska nosaukuma vai preču zīmes pastāvēšanu vai tādu produktu pastāvēšanu, kas likumīgi tirgoti vismaz piecus gadus pirms šā paziņojuma publicēšanas dienas;

e) vai arī minētajos paziņojumos par iebildumiem sniegta sīkāka informācija, no kuras iespējams secināt, ka nosaukums, kura aizsardzība ir pieprasīta, uzskatāms par parastu nosaukumu.

Iepriekš minētos kritērijus izvērtē attiecībā uz Savienības teritoriju, kas intelektuālā īpašuma tiesību gadījumā nozīmē vienīgi teritoriju vai teritorijas, kur minētās tiesības ir aizsargātas. Šā nosaukuma aizsardzība Eiropas Savienībā ir iespējama ar nosacījumu, ka sekmīgi tiek noslēgts tiesisks darījums, ar ko groza 1997. gada stipro alkoholisko dzērienu nolīguma pielikumu.

Meksikas iesniegtais nosaukums, kurš Eiropas Savienībā aizsargājams kā stipro alkoholisko dzērienu ģeogrāfiskās izcelsmes norāde (14)

Nosaukums Īss apraksts Raicilla Agavju stiprais alkoholiskais dzēriens

(1) OV L 130, 17.5.2019., 1. lpp.

(2) Padomes 2009. gada 25. maija Lēmums par to, lai noslēgtu Nolīgumu starp Eiropas Kopienu un Šveices Konfederāciju, ar ko groza Nolīgumu starp Eiropas Kopienu un Šveices Konfederāciju par lauksaimniecības produktu tirdzniecību (OV L 136, 30.5.2009., 1. lpp.).

(3) Padomes 2010. gada 16. septembra Lēmums 2011/265/ES par to, lai Eiropas Savienības vārdā parakstītu un provizoriski piemērotu Brīvās tirdzniecības nolīgumu starp Eiropas Savienību un tās dalībvalstīm, no vienas puses, un Korejas Republiku, no otras puses (OV L 127, 14.5.2011., 1. lpp.).

(4) Nolīgums, ar ko izveido asociāciju starp Eiropas Savienību un tās dalībvalstīm, no vienas puses, un Centrālameriku, no otras puses (OV L 346, 15.12.2012., 3. lpp.).

(5) Nolīgums, ar ko izveido Eiropas Kopienas un tās dalībvalstu, no vienas puses, un Čīles Republikas, no otras puses, asociāciju – Nobeiguma akts (OV L 352, 30.12.2002., 3. lpp.).

(6) Tirdzniecības nolīgums starp Eiropas Savienību un tās dalībvalstīm, no vienas puses, un Kolumbiju un Peru, no otras puses (OV L 354, 21.12.2012., 3. lpp.).

(7) Padomes un Komisijas 2013. gada 22. jūlija Lēmums 2013/489/ES, Euratom par to, lai noslēgtu Stabilizācijas un asociācijas nolīgumu starp Eiropas Kopienām un to dalībvalstīm, no vienas puses, un Serbijas Republiku, no otras puses (OV L 278, 18.10.2013., 14. lpp.).

(8) Ģeogrāfiskās izcelsmes norāžu apakškomitejas 2016. gada 18. oktobra Lēmums Nr. 1/2016, ar ko groza XXX-C un XXX-D pielikumu Asociācijas nolīgumam starp Eiropas Savienību un Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses [2016/2127] (OV L 335, 9.12.2016., 1. lpp.).

(9) Ģeogrāfiskās izcelsmes norāžu apakškomitejas 2016. gada 10. novembra Lēmums Nr. 1/2016, ar ko groza XVII-C pielikumu un XVII-D pielikuma B daļu Asociācijas nolīgumam starp Eiropas Savienību un Eiropas Atomenerģijas kopienu un to dalībvalstīm, no vienas puses, un Gruziju, no otras puses [2016/2128] (OV L 335, 9.12.2016., 133. lpp.).

(10) Papildu nolīgums starp Eiropas Kopienu, Šveices Konfederāciju un Lihtenšteinas Firstisti, ar kuru uz Lihtenšteinas Firstisti attiecina Eiropas Kopienas un Šveices Konfederācijas nolīgumu par lauksaimniecības produktu tirdzniecību (OV L 270, 13.10.2007., 6. lpp.).

(11) Nolīgums vēstuļu apmaiņas veidā starp Eiropas Kopienu un Amerikas Savienotajām Valstīm par dažu destilētu stipro alkoholisko dzērienu/stipro alkoholisko dzērienu savstarpēju atzīšanu (OV L 157, 24.6.1994., 37. lpp.).

(12) Nolīgums starp Eiropas Kopienu un Kanādu par tirdzniecību ar vīniem un stiprajiem alkoholiskajiem dzērieniem (OV L 35, 6.2.2004., 3. lpp.).

(13) Asociācijas nolīgums starp Eiropas Savienību un tās dalībvalstīm, no vienas puses, un Ukrainu, no otras puses (OV L 161, 29.5.2014., 3. lpp.).

(14) Nosaukums, ko Meksikas iestādes iesniegušas saistībā ar 1997. gada stipro alkoholisko dzērienu nolīguma I un II pielikuma atjaunināšanu. Sarakstā iekļautais nosaukums ir reģistrēts Meksikā.